Щыгъуэ махуэр зэрекIуэкIынур
Кавказ зауэр зэриухрэ илъэси 157-рэ зэрырикъум теухуа Iуэхугъуэ- хэр мы гъэми къызэрагъэпэщынущ КъБР-м ЩэнхабзэмкIэ и министерствэм, къалэхэмрэ районхэмрэ я щIыналъэ администрацэхэм, Дунейпсо, Къэбэрдей Адыгэ Хасэхэм.
Пандемием дызригъэува щытыкIэм ипкъ иткIэ, мы гъэм екIуэкIыну Iуэхугъуэхэм я нэхъыбэр онлайн жыпхъэм итынущ. АрщхьэкIэ накъыгъэм и 21-м сыхьэт 12-м Псэ жыгым деж удз гъэгъахэр щагъэтIылъынущ къулыкъущIэхэм, жылагъуэ, дин лэжьакIуэхэм. А махуэм, сыхьэт 13-м ЩоджэнцIыкIу Алий и цIэр зезыхьэ Къэбэрдей къэрал драмэ театрым «Уафэгъуагъуэ макъ» спектаклым и видеоверсиер щагъэлъэгъуэнущ. «Адыгэ псалъэ» (КъБР), «Адыгэ макъ» (АР), «Черкес хэку» (КъШР), «Шапсугия» (Краснодар край), «Жьынэпс» (Тырку) газетхэм зэгъусэу ягъэхьэзыр Кавказ зауэжьым теухуа тхыгъэхэр зэрыт къыдэкIыгъуэ зэхэт, апхуэдэуи щIыналъэ телевиденэхэмрэ радиохэмрэ щыгъуэ махуэм теухуа нэтынхэр къатынущ.
Библиотекэхэри жыджэ-ру къыхыхьащ мы Iуэхум, адыгэм и тхыдэм къыхэщыж напэкIуэцI шынагъуэм теухуа Iуэхугъуэхэр ягъэхьызыращ икIи республикэм и ныбжьыщIэхэр хэту социальнэ сетхэм теплъэгъуэхэр кърагъэувэнущ.
Къапщтэмэ, дуней псор зыхуэкIуа онлайн жыпхъэр къагъэсэбэпу флешмобхэр ирагъэкIуэкIынущ щIалэгъуалэм. Псалъэм къыдэкIуэу жыпIэмэ, илъэси 101-кIэ екIуэкIа зауэжьым хэкIуэда ди адэшхуэхэм яхуэщыгъуэу, накъыгъэм и 21-м сыхьэт 12-м Iэ сэмэ-гур яIэтауэ зэрыт сурэтхэр интернет напэкIуэцIхэм къралъхьэну щIалэгъуалэр зэгуроIуэ. Мы махуэхэм щегъэжьауэ зауэжьыр уигу къэзыгъэкIыж дамыгъэхэр, теплъэгъуэхэр, сурэтхэр интернетым из хъуащ.
Iуэхум теухуауэ «Адыгэхэр (шэрджэсхэр): яIэ псэукIэр, блэкIар, къэкIуэнур» зыфIаща щIэныгъэ-практикэ конференц Дунейпсо Адыгэ Хасэм иригъэкIуэкIащ.
ЩIыналъэхэм, къалэхэм, къуажэхэм дэт курыт еджапIэхэм, еджапIэ нэхъыщхьэхэм, библиотекэхэм щыгъуэ махуэм теухуауэ дерсхэр, зэIущIэхэр, видеодерсхэр, гъэлъэгъуэныгъэхэр, цIыху куэд зыхэмыт литературэ пшыхьхэр, «стIол хъурейхэр» щекIуэкIынущ.
НэщIэпыджэ Замирэ.
